KLASA: P-320/23

URBROJ: 711-02-01/06-2024-02

Zagreb, 05. travnja 2024.

 **DAMIRA VRESK**

 **pročelnica Upravnog odjela za EU integraciju,**

 **gospodarstvo i digitalizaciju u Gradu Čakovcu**

**Predmet: očitovanje na zahtjev Damire Vresk,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 16. studenog 2023. zaprimilo je zahtjev za očitovanjem koji je podnijela Damira Vresk, pročelnica Upravnog odjela za EU integraciju, gospodarstvo i digitalizaciju u Gradu Čakovcu.

Podnositeljica u zahtjevu navodi da je prije toga bila zaposlenik i v.d. direktorica u gradskoj tvrtki Razvojna agencija Grada Čakovca-Čakra d.o.o. kojoj je Grad Čakovec jedini osnivač i vlasnik te da je taj radni odnos sporazumno raskinut. Slijedom toga postavlja upit može li biti profesionalno u radnom odnosu u Gradu Čakovcu na poslovima pročelnice Upravnog odjela za EU integraciju, gospodarstvo i digitalizaciju te istovremeno volonterski obnašati i dužnost v.d. direktorice gradske tvrtke Čakra d.o.o., neprofesionalno, bez primanja bilo kakve plaće/naknade ili navedeno predstavlja sukob interesa.

Nastavno na zahtjev za očitovanjem od podnositeljice je zatraženo da se dodatno očituje koji radni odnos joj je sporazumno raskinut, za radno mjesto zaposlenice ili radno mjesto v.d. direktorice Razvojne agencije Grada Čakovca- Čakra d.o.o. i kada je izabrana na natječaju za radno mjesto pročelnice Upravnog odjela za EU integraciju, gospodarstvo i digitalizaciju u Gradu Čakovcu.

Podnositeljica je odgovorila da je u navedenoj Razvojnoj agenciji bila zaposlena na neodređeno vrijeme od 2007. godine, prvo na radnom mjestu voditelja projekata te da je kasnije ujedno imenovana i v.d. direktoricom (nakon imenovanja je i dalje ostala u radnom odnosu na neodređeno vrijeme te je i nadalje obavljala i poslove voditelja projekata, uz poslove v.d. direktorice). Zaključno je navela da je radni odnos za oba radna mjesta, sporazumno raskinut s danom 31. 10. 2023. godine, a da je na radno mjesto pročelnice izabrana/imenovana Rješenjem o imenovanju od 01.11.2023. godine.

Također, podnositeljica je navela da rok trajanja obavljanja dužnosti v.d. direktorice Agencije nije određen i definiran odlukom te da je načelni plan da navedeno obavlja do kraja godine, a nakon toga da će Skupština odlučiti što će biti s Agencijom, kao i da se ona ne planira javiti na natječaj za direktora Agencije ukoliko se isti raspiše.

U privitku je dostavila Odluku o sporazumnom raskidu ugovora o radu, Sporazumni raskid ugovora o radu, Odluku o volonterskom obnašanju dužnosti v.d. direktora agencije te rješenje o imenovanju na radno mjesto pročelnice.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI) na 46. sjednici održanoj 05. travnja 2024. godine, podnositeljici daje očitovanje, kako slijedi.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Zakonom o službenicima i namještenicima u lokalnoj i područnoj (regionalnoj) samoupravi („Narodne novine“, broj 86/08., 61/11., 4/18. i 112/19.) u članku 2. stavku 1. propisano je da poslove u upravnim odjelima i službama jedinica lokalne i područne (regionalne) samouprave obavljaju službenici i namještenici. Stavkom 2. istoga članka navedenog Zakona propisano je da su službenici osobe koje u upravnim tijelima lokalnih jedinica kao redovito zanimanje obavljaju poslove iz samoupravnog djelokruga lokalnih jedinica i poslove državne uprave povjerene tim jedinicama, u skladu s Ustavom i zakonom.

U odnosu na prirodu poslova službenika u jedinici lokalne samouprave, isti se obavljaju na način propisan odredbama navedenog Zakona, te se ne smatraju drugom javnom dužnošću u smislu odredbe članka 17. stavka 1. ZSSI-a.

Stoga Povjerenstvo ističe da podnositeljica zahtjeva, a uzimajući u obzir i dosadašnju praksu Povjerenstva, može istodobno uz obavljanje poslova pročelnice odnosno službenice u jedinici lokalne samouprave, a za koje poslove prima plaću, volonterski obnašati i dužnost v.d. direktorice trgovačkog društva Čakra d.o.o., koje je u vlasništvu jedinice lokalne samouprave.

Međutim, ukazuje se podnositeljici zahtjeva da je, ukoliko za obnašanje navedene dužnosti prima volontersku naknadu, istu dužna prijaviti u imovinskoj kartici.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Podnositeljica Damira Vresk, putem e-maila
2. Objava na internetskoj stranici Povjerenstva
3. Pismohrana